สำหรับคนที่มาเที่ยวเกาะช้างครั้งแรกแบบผม ก็คงไม่ค่อยทราบเหมือนกันว่าอาหารร้านไหนเด็ด เห็นร้านนี้มีรีวิวเยอะมากเลยมาลอง ร้านนี้จะอยู่ติดถนนเลยครับหาไม่ยาก แต่ว่าป้ายชื่อร้านจะโดนต้นไม้บังอยู่ เลยมองไม่ค่อยเห็นป้าย ด้านหน้ามีที่จอดรถได้ 5-6 คันครับ

บรรยากาศภายในร้านก็ดูปลอดโปร่งดีครับ มานั่งทานตอนเที่ยงในร้านก็ไม่ค่อยร้อนเท่าไหร่ครับ มีพัดลมเป่าให้ตลอดนั่งได้เรื่อยๆ ที่นั่งในร้านก็มีให้เลือกเยอะดี นอกจากนั้นยังไม่ค่อยเบียดกันอีกด้วย ในร้านก็ดูสะอาดดีครับ ดูมีมาตรฐานวางใจได้ครับ

วันนี้ก็เหมือนเดิมสั่งอาหารทะเลมาลองชิมนิดหน่อยเหมือนเดิม แต่ลืมจดราคามารีวิวต้องขอโทษด้วยครับ

• กรรเชียงปู
กรรเชียงปูที่นี่แกะมาให้เลยครับ ใส่มาให้ในจากเยอะใช้ได้ครับ คุณภาพก็สดใหม่ดีครับไม่มีคาว ทานเพลินๆอร่อยดีทีเดียว

• หอยเชลล์อบเนย
หอยของร้านนี้จะตัวเล็กหน่อย ด้านปริมาณก็ให้มาประมาณเกือบๆ 20 ตัวครับ มีทรายในหอยบ้างเล็กน้อย แต่ผมว่ารสชาติอร่อยใช้ได้เลย ทานกับข้าวสวยร้อนๆเข้ากันดีครับ

• ออส่วน
เป็นอาหารที่คุ้นชินมาก 5555 แต่ก็สั่งมาลอง ตามแบบฉบับครับก็จะเสิร์ฟมาในกระทะร้อน รสชาติก็ทั่วๆไปครับ หอยตัวไม่ได้ใหญ่ไปกว่าหอยเชลล์ผมนัก รวมๆก็โอเคครับ

ทานกัน 3 คนก็ออกมาพันกว่าๆครับ สำหรับผมราคาก็ถือว่าพอรับได้ครับผม ไม่ได้แพงเวอร์อะไรขนาดที่คาดไว้

พี่ๆพนักงานที่นี่ก็อัธยาศัยดีบริการสุภาพครับ สนใจลูกค้าเรียกง่ายครับ แต่บางทีก็ต้องเสียงดังหน่อย 555 แถมมีการแนะนำที่เที่ยวให้ด้วยครับ ผมรู้สึกว่าคนที่นี่ใจดีครับ พูดคุยกันง่ายอัธยาศัยดีกันจริงๆ ด้านการบริการผมไม่เจอปัญหาแบบรีวิวอื่นครับ ตอนแรกก็แอบหวั่นๆอยู่เหมือนกัน